b'\n_START_ARTICLE_\nDiagrama afinit\xc4\x83\xc8\x9bilor\n_START_PARAGRAPH_\nDiagrama afinit\xc4\x83\xc8\x9bilor (englez\xc4\x83 Affinity diagram, francez\xc4\x83 Diagramme KJ) a fost elaborat\xc4\x83 \xc3\xaen anii 1960 de antropologul japonez Jiro Kawakita, fiind cunoscut\xc4\x83 \xc8\x99i sub denumirea de diagrama KJ, dup\xc4\x83 ini\xc8\x9bialele numelui autorului. Aceast\xc4\x83 metod\xc4\x83 constituie unul dintre cele \xc8\x99apte instrumente noi pentru managementul calit\xc4\x83\xc8\x9bii \xc8\x99i este folosit\xc4\x83 pentru sintetizarea, clasificarea \xc8\x99i structurarea ideilor slab definite. Diagrama afinit\xc4\x83\xc8\x9bilor se construie\xc8\x99te pe baza datelor verbale provenite din mai multe surse, formulate de persoanele participante, care se refer\xc4\x83 la fapte, idei, opinii referitoare la o anumit\xc4\x83 problem\xc4\x83, presupuneri, observa\xc8\x9bii asupra problemelor mai ample \xc8\x99i complexe. Acest instrument presupune gruparea informa\xc8\x9biilor \xc3\xaen clase (sau familii) omogene \xc8\x99i structurate ierarhic pe baza afinit\xc4\x83\xc8\x9bii lor.\n_START_SECTION_\nDescrierea etapelor\n_START_PARAGRAPH_\n1. Se stabile\xc8\x99te tema care este propus\xc4\x83 a fi tratat\xc4\x83, obiectivele sau problema implicat\xc4\x83._NEWLINE_2. Se culeg datele verbale referitoare la tema sau cazul propus. Datele verbale constau \xc3\xaen fapte, ra\xc8\x9bionamente, idei sau opinii, rezultate \xc3\xaen urma unui proces sau sesiune de brainstorming, organizat(\xc4\x83) de managerul de proiect._NEWLINE_3. Se creeaz\xc4\x83 fi\xc8\x99e (cartele) de date. Fiecare dat\xc4\x83 verbal\xc4\x83 (element de informa\xc8\x9bie) se scrie pe o bucat\xc4\x83 de h\xc3\xa2rtie (cartel\xc4\x83) separat\xc4\x83._NEWLINE_4. Se organizeaz\xc4\x83 cartelele de date. Pe o coal\xc4\x83 de h\xc3\xa2rtie de dimensiuni mai mari, se a\xc8\x99eaz\xc4\x83 cartelele de date astfel \xc3\xaenc\xc3\xa2t s\xc4\x83 nu se suprapun\xc4\x83 unele cu altele._NEWLINE_5. Se creeaz\xc4\x83 cartele de afinitate. \xc3\x8en acest scop, pentru fiecare grup sau cluster format se atribuie o etichet\xc4\x83 (un antet)  sub forma unui titlu scurt, dar complet, referitor la caracteristicile grupului. Aceast\xc4\x83 nou\xc4\x83 cartel\xc4\x83 etichetat\xc4\x83 pentru c\xc3\xa2te un grup se nume\xc8\x99te cartel\xc4\x83 de afinitate._NEWLINE_6. Se face ordonarea \xc3\xaen grupuri de cartele de afinitate. Se face identificarea rela\xc8\x9biilor de afinitate \xc3\xaentre grupele constituite. Prin agregarea grupelor create de mai mul\xc8\x9bi participan\xc8\x9bi se pot observa c\xc3\xa2t de str\xc3\xa2nse sunt rela\xc8\x9biile dintre concepte._NEWLINE_7. Se prepar\xc4\x83 diagrama de afinitate , care ofer\xc4\x83 o viziune global\xc4\x83 pentru problema astfel detaliat\xc4\x83._NEWLINE_8. \xc3\x8en final, are loc un proces de decizie/o concluzie, acesta presupun\xc3\xa2nd o ponderare a elementelor problemei puse \xc3\xaen rela\xc8\x9bie.'